দশমীর দিনে বিসর্জনের সময় বেড়ে গেল। রাজ্য সরকারের নির্দেশ খারিজ করে দিল কলকাতা হাইকোর্ট। রীতিমতো ভর্ৎসনাও করে আদালত। কলকাতা পুলিশ জানিয়েছিল, ওই দিন মহরম থাকার জন্য বিকাল চারটের পরে কোনও পুজোর বিসর্জন করা যাবে না। সেই নির্দেশকে চ্যালেঞ্জ করে উত্তর কলকাতার দু’টি পরিবার হাইকোর্টের দ্বারস্থ হয়। রাজ্যের সিদ্ধান্ত নিয়ে বিচারপতি দীপঙ্কর দত্ত বলেন, ‘রাজ্য কীভাবে বিসর্জন নিয়ে নিষেধাজ্ঞা জারি করে? কোন আইনে এমনটা করতে পারে সরকার?’ এখানেই শেষ নয়, রাজ্যের সিদ্ধান্ত নিয়ে বিচারপতির মন্তব্য, ‘এই সমস্যা মেটাতে না পারলে রাজ্য সরকারের ক্ষমতায় থাকার কোনও অধিকারই নেই।’ আদালত নির্দেশ দেয়— দশমীর দিনে কলকাতার যে কোনও বাড়ির পুজো বিসর্জন করা যাবে।
এই রায় শোনার পরে এদিনই নির্দেশ চ্যালেঞ্জ করে প্রধান বিচারপতির ডিভিশন বেঞ্চে আবেদন করে রাজ্য। সেখানেও কার্যত রাজ্য সরকারের মুখ পোড়ে। আদালত জানিয়ে দিয়েছে, সন্ধে ছ’টা পর্যন্ত বাড়ির পুজোর বিসর্জন করা যাবে, তবে কোনও শোভাযাত্রা করা যাবে না।